Il‐Ħadd 25 ta' Diċembru 2016: L-Arċisqof Charles J. Scicluna ċċelebra Quddiesa Stazzjonali fis‐Solennità tat‐Twelid ta' Sidna Ġesu' Kristu, fil‐Konkatidral ta' San Ġwann, il‐Belt Valletta. Omelija tal-Arċisqof Charles J. Scicluna Konkatidral ta' San Ġwann "Lil Alla għadu ħadd ma rah, imma għarrafhulna l-Iben il-waħdieni ta' Alla li hu fil-ħdan il-Missier" (Ġw 1, 18). Dan il-kliem mill-Ewwel Kapitlu tal-Evanġelju skont San Ġwann huwa kkonfermat bit-Tieni Qari li smajna mill-Ittra lil-Lhud: "f'dan l-aħħar żmien il-Mulej kellimna permezz ta' Ibnu" (Lhud 1, 2). Fit-tarbija ta' Betlehem aħna nilmħu lill-Mulej li sar bniedem għalina, il-misteru kbir li fl-Evanġelju ta' San Ġwann huwa deskritt bi frażi li aħna l-Maltin u l-Għawdxin tant aħna midħla tagħha: "il-Verb sar Bniedem u għammar fostna, Verbum Dei caro factum est" (Ġw 1, 14). Dan l-ewwel kapitlu tal-Evanġelju ta' San Ġwann li l-Knisja xxandar fil-jum tal-Milied ta' kull sena, hemm kliem li jipprova jesprimi l-qalb ta' din il-festa: ħajja, dawl, grazzja u verità. Aħna u nħarsu lejn il-wiċċ ħelu tat-tarbija ta' Betlehem, illum nieqfu biex b'għaġba kbira, b'ammirazzjoni kbira, aħna nirringrazzjaw lill-Mulej tad-don tal-ħajja. Dak li ta l-ħajja lil kull ħlieqa, sar ħolqien. Nirringrazzjaw lill-Mulej ta' dan il-misteru ta' dawl. Id-dlam li kultant inikket il-qalb tagħna, mhux se jkollu l-aħħar kelma. Kultant tiġina din it-tentazzjoni li naħsbu li d-dlamijiet se jgħelbu d-dawl, li jibqa' jiddi fil-qalb ta' kull bniedem anke fl-agħar ċirkostanzi. "Id-dawl jiddi fid-dlam imma d-dlam ma għelbux" (v. 5). Fil-lejl tal-Milied, fil-ħemda, jiddi dawl kbir. Tingħata aħbar: "tweldilna Salvatur" (Lq 2, 11), u żewġ kelmiet li jinsisti fuqhom Ġwanni l-Evanġelista fit-tieni parti tal-prologu tiegħu, tal-introduzzjoni għall-Evanġelju, huma "grazzja u verità" (Ġw 1, 17). F'dik it-tarbija fil-maxtura hemm il-grazzja, l-imħabba ta' Alla li tħobb mingħajr ma tfittex il-mertu, mingħajr ma tfittex lanqas il-gratitudni. Hemm il-grazzja, l-imħabba li m'għandhiex prezz, imħabba prezzjuża li lil dik it-tarbija se tiswielha ħajjitha, għax fuq kollox il-Milied huwa wkoll misteru ta' ubbidjenza. Il-verità. Il-verità hija xi ħaġa li ddawwal il-moħħ, imma wkoll iddawwal il-qalb. L-ikbar verità li titħabbar f'dan il-jum qaddis tal-Milied huwa li Alla jħobbok, li Alla jħobbna, li għalina ħejja futur sabiħ. Din hija l-ikbar verità, l-isbaħ verità, dik li lilna kontinwament terfagħna. Mhux din hi l-missjoni ta' din it-tarbija? Li bħallum tmint'ijiem infakkru li ngħatat l-isem ta' Ġesù, Alla li jerfagħna, li jsalvana, li jaħjina, jagħtina l-ħajja. Il-Mulej jagħmel hekk billi hu Alla magħna Għimmanu-El. "Il-verb sar bniedem u għammar fostna". Poġġa t-tinda tagħna fostna u aħna rajna l-glorja tiegħu, din il-glorja li timla l-qalb ta' kull wieħed u waħda minna bix-xenqa għall-paċi u bl-esperjenza qawwija tas-sliem. Fit-talba li l-Knisja għanniet hekk u jisbaħ dan il-jum qaddis, aħna tlabna li kif illum f'jum il-Milied, aħna mdawwra bid-dija tat-tarbija ta' Betlehem, hekk kif il-moħħ tagħna huwa mdawwal bil-verità qawwija li Alla jħobbna, l-imġiba tagħna tirrifletti l-esperjenza tagħna. Ejjew nitolbu biex aħna nkunu dawl għal ħaddieħor, ejjew nitolbu biex fil-kultura tagħna il-ħajja tibqa' tassew prezzjuża mill-bidu tagħha sat-tmiem naturali tagħha. Ejjew inkunu għal xulxin grazzja, messaġġ kontinwu li Alla jħobbna permezz tal-imħabba tagħna lejn xulxin. Ejjew inxandru bi kliemna, b'għemilna, il-verità qawwija u sabiħa li Alla huwa mħabba. "Mill-milja tiegħu aħna lkoll ħadna grazzja fuq grazzja, għax il-grazzja u l-verità seħħew permezz ta' Ġesù Kristu" (vv. 16-17). Jalla aħna, il -familja ta' Ġesù, inkomplu nsaħħu u nagħmlu li jseħħ dan il-messaġġ straordinarju: Alla sar bniedem biex isalvana, biex jagħtina sehem mill-ħajja tiegħu, biex jagħtina sehem mill-ħajja tiegħu ta' Alla, biex jagħtina sehem mill-imħabba għax hu mħabba. Arċisqof ta' Malta
L-Arċisqof jiċċelebra Quddiesa Stazzjonali fis-Solennità tat-Twelid ta' Sidna Ġesù Kristu